b'\n_START_ARTICLE_\nWilliam D. Leahy\n_START_PARAGRAPH_\nWilliam Daniel Leahy (6. toukokuuta 1875 Hampton, Iowa \xe2\x80\x93 20. hein\xc3\xa4kuuta 1959 Bethesda, Maryland) oli yhdysvaltalainen laivastoamiraali, joka toimi muun muassa Yhdysvaltain presidentin henkil\xc3\xb6kohtaisena esikuntap\xc3\xa4\xc3\xa4llikk\xc3\xb6n\xc3\xa4 vuosina 1942\xe2\x80\x931949._NEWLINE_Leahy valmistui Yhdysvaltain laivastoakatemiasta vuonna 1897. H\xc3\xa4n osallistui seuraavana vuonna Espanjan\xe2\x80\x93Yhdysvaltain sotaan taistelulaiva USS Oregonilla ja oli vuosina 1899\xe2\x80\x931901 mukana my\xc3\xb6s Filippiinien sotaan ja Kiinan boksarikapinan kukistamiseen liittyneiss\xc3\xa4 laivasto-operaatioissa. H\xc3\xa4n oli my\xc3\xb6hemmin mukana my\xc3\xb6s Yhdysvaltain interventioissa Nicaraguaan (1912), Haitiin (1916) ja Meksikoon (1916). Ensimm\xc3\xa4isen maailmansodan aikana Leahy toimi joukkojenkuljetusalus USS Princess Matoikan kapteenina ja yst\xc3\xa4vystyi apulaislaivastoministeri Franklin D. Rooseveltin kanssa. Leahy toimi vuosina 1927\xe2\x80\x931931 laivaston varusteluosaston ja 1933\xe2\x80\x931935 navigointiosaston p\xc3\xa4\xc3\xa4llikk\xc3\xb6n\xc3\xa4. H\xc3\xa4n yleni kontra-amiraaliksi vuonna 1930, vara-amiraaliksi 1935 ja amiraaliksi 1936. Vuosina 1937\xe2\x80\x931939 h\xc3\xa4n oli laivasto-operaatioiden komentajana, mutta h\xc3\xa4n j\xc3\xa4i t\xc3\xa4st\xc3\xa4 teht\xc3\xa4v\xc3\xa4st\xc3\xa4 el\xc3\xa4kkeelle juuri ennen toisen maailmansodan puhkeamista elokuussa 1939. Presidentti Roosevelt nimitti h\xc3\xa4net pari kuukautta my\xc3\xb6hemmin Puerto Ricon kuvern\xc3\xb6\xc3\xb6riksi._NEWLINE_Roosevelt nimitti Leahyn joulukuussa 1940 Yhdysvaltain suurl\xc3\xa4hettil\xc3\xa4\xc3\xa4ksi Vichyn Ranskaan. Leahy kannusti ranskalaisia harjoittamaan itsen\xc3\xa4ist\xc3\xa4 politiikkaa suhteessa Saksaan ja pit\xc3\xa4m\xc3\xa4\xc3\xa4n Ranskan laivaston alukset poissa saksalaisten k\xc3\xa4sist\xc3\xa4. Hein\xc3\xa4kuussa 1942 Roosevelt kutsui Leahyn takaisin kotimaahan ja nimitti h\xc3\xa4net ylip\xc3\xa4\xc3\xa4llik\xc3\xb6n eli presidentin henkil\xc3\xb6kohtaiseksi esikuntap\xc3\xa4\xc3\xa4llik\xc3\xb6ksi, miss\xc3\xa4 ominaisuudessa h\xc3\xa4n sai toimia my\xc3\xb6s puolustushaarakomentajien neuvoston puheenjohtajana. Leahy oli sotavuosina t\xc3\xa4rke\xc3\xa4 v\xc3\xa4litt\xc3\xa4j\xc3\xa4 presidentin ja armeijan v\xc3\xa4lill\xc3\xa4 ja osallistui l\xc3\xa4hes kaikkien merkitt\xc3\xa4vien sotilaallisten p\xc3\xa4\xc3\xa4t\xc3\xb6sten tekemiseen. H\xc3\xa4net ylennettiin joulukuussa 1944 laivastoamiraaliksi. H\xc3\xa4n jatkoi presidentin esikuntap\xc3\xa4\xc3\xa4llikk\xc3\xb6n\xc3\xa4 my\xc3\xb6s Harry Trumanin aikana aina vuoteen 1949, jolloin j\xc3\xa4i el\xc3\xa4kkeelle. Leahy suositteli Trumania olemaan k\xc3\xa4ytt\xc3\xa4m\xc3\xa4tt\xc3\xa4 atomipommia Japania vastaan.'